b'\n_START_ARTICLE_\nVelika nagrada Mad\xc5\xbearske 1994\n_START_SECTION_\nPred dirko\n_START_PARAGRAPH_\nMiko H\xc3\xa4kkinena, ki je bil kaznovan z dirko prepovedi zaradi povzro\xc4\x8ditve nesre\xc4\x8de pred prvim ovinkom prej\xc5\xa1nje dirke za Veliko nagrado Nem\xc4\x8dije, je v McLarnu zamenjal Philippe Alliot.\n_START_SECTION_\nKvalifikacije\n_START_PARAGRAPH_\nMichael Schumacher je osvojil najbolj\xc5\xa1i \xc5\xa1tartni polo\xc5\xbeaj, za njim pa sta se zvrstila oba dirka\xc4\x8da Williams-Renaulta, Damon Hill in David Coulthard. Do desetega mesta so se uvrstili \xc5\xa1e Gerhard Berger, Ukjo Katajama, Martin Brundle, Eddie Irvine, Heinz-Harald Frentzen, Olivier Panis in Rubens Barrichello.\n_START_SECTION_\nDirka\n_START_PARAGRAPH_\nSchumacher ni \xc5\xa1tartal najbolje, toda uspelo mu je za seboj zadr\xc5\xbeati Hilla. Coulthard je zadr\xc5\xbeal tretje mesto, za njim pa so se zvrstili Berger, Irvine, Barrichello in Katajama. Pred drugim ovinkom sta tr\xc4\x8dila Irvine in Barrichello, ki sta nato tr\xc4\x8dila \xc5\xa1e v Katajamo. S tem sta se Brundle in Panis prebila na peto oziroma \xc5\xa1esto mesto, Alesi pa je bil sedmi. V petnajstem krogu je imel Schumacher \xc5\xbee deset sekund prednosti pred Hillom, ki je imel \xc5\xa1e petnajst sekund prednosti pred Coulthardom, Berger pa je zaostajal \xc5\xa1e nekaj ve\xc4\x8d. Brundle je bil \xc5\xa1e vedno peti, na \xc5\xa1esto mesto pa se je prebil Alesi, ki je prehitel Panisa. Schumacher je zgodaj zapeljal na prvi postanek v bokse in postalo je jasno, da je na taktiki treh postankov. Zato se je Hill, ki je bil na taktiki dveh postankov, za\xc4\x8dasno prebil v vodstvo, toda po vseh opravljenih na\xc4\x8drtovanih postankih je imel Schumacher \xc5\xbee 45 sekund prenosti pred Hillom, ki ni bil tako uspe\xc5\xa1en pri prehitevanju dirka\xc4\x8dev za krog. Coulthard je bil \xc5\xa1e vedno tretji, toda zaostajal je \xc5\xbee za krog, sledili pa so \xc5\xa1e Alesi, Jos Verstappen in Berger._NEWLINE_V oseminpetdesetem krogu dirke je odstopil Alesi zaradi okvare motorja, pri tem pa je na stezi pustil nekaj olja, zaradi \xc4\x8desar je tretjeuvr\xc5\xa1\xc4\x8deni Coulthard mo\xc4\x8dno raztre\xc5\xa1\xc4\x8dil svoj dirkalnik. Tako so po eno mesto pridobili Brundle, Verstappen, Berger in Mark Blundell, ki se je prebil med dobitnike to\xc4\x8dk. V zadnjem krogu je Brundlu ugasnil motor, Verstappen pa je prehitel svojega mo\xc5\xa1tvenega kolego in vodilnega Schumacherja, da je pri\xc5\xa1el nazaj v isti krog z njim, in uspel prehiteti Brundla za tretje mesto. Brundle je bil tako uvr\xc5\xa1\xc4\x8den na \xc4\x8detrto mesto, Blundell, Panis in \xc3\x89ric Bernard pa so se do konca borili za peto mesto, prepeljali ciljno \xc4\x8drto eden ob drugem, peti je bil na koncu Blundell, \xc5\xa1esti pa Panis.'